30/05/2016 | Administración Autonómica
Xunta de Galicia
Consellería de Economía, Emprego e Industria
Dirección Xeral de Industria, Enerxía e Minas
Resolución do 22 de abril de 2016 da Dirección Xeral de Enerxía e Minas pola que se autorizan as instalacións, se aproba o proxecto de execución e se declara a utilidade pública, en concreto, do parque eólico Santa Comba

Examinado o expediente iniciado por solicitude de Eólica Galenova, S. L. (en adiante o promotor) en relación coa autorización administrativa, aprobación do proxecto de execución e declaración de utilidade pública, en concreto, do parque eólico Santa Comba (en adiante o parque eólico), constan os seguintes Primeiro. Mediante Resolución do 30 de abril de 2010 pola que se publica a relación de solicitudes de outorgamento de autorización administrativa de instalación de parques eólicos para promotores titulares de plans eólicos empresariais ao abeiro da Orde do 20 de xaneiro de 2010, pola que se abre o prazo para a presentación de solicitudes de outorgamento de autorización administrativa de instalación de parques eólicos para promotores titulares de plans eólicos empresariais (DOG nº 18, do 28 de xaneiro), admitiuse a trámite o parque eólico cunha potencia de 40 MW. Segundo. O 02.11.2010, o promotor solicitou a autorización administrativa, a aprobación do proxecto de execución e do proxecto sectorial, a declaración de impacto ambiental, a inclusión no réxime especial e a declaración, en concreto, de utilidade pública para o parque eólico. Terceiro. O 09.05.2011, o promotor presentou o estudo de impacto ambiental do parque eólico. Cuarto. Por Resolución do 21 de febreiro de 2013, da Xefatura Territorial da Consellería de Economía e Industria da Coruña (en adiante a xefatura territorial), someteuse a información pública para autorización administrativa, declaración de utilidade pública, en concreto, e a necesidade de urxente ocupación que iso implica, aprobación do proxecto de execución, proxecto sectorial de incidencia supramunicipal da instalación eléctrica e estudo de impacto ambiental das instalacións referidas ao parque eólico. A dita resolución publicouse no Diario Oficial de Galicia do 08.04.2013, no Boletín Oficial da Provincia da Coruña do 12.04.2013 e no xornal El Correo Gallego do 08.04.2013. Así mesmo, permaneceu exposta ao público nos taboleiros de anuncios da xefatura territorial e dos concellos afectados (A Baña, Santa Comba e Val do Dubra). Publicándose con data 12.04.2013 unha corrección de erros no Diario Oficial de Galicia na que se incluía a un propietario do predio 216-1 no anexo da citada resolución. Durante o período de información pública presentáronse as alegacións indicadas no punto 1 do Anexo desta resolución, sobre as cales a xefatura territorial informou o 25.06.2014. A continuación resúmese o contido das alegacións presentadas: – Presentouse unha alegación na que se manifesta o acordo coa declaración de utilidade pública formulada pola sociedade Eólica Galenova, S. L. – Solicitudes de denegación e oposición á declaración de utilidade pública formulada pola sociedade Eólica Galenova, S. L.; pola falta de informar ou de negociación para chegar a un acordo cos propietarios incluídos na relación de bens e dereitos. – Solicitude de modificación do trazado da servidume afectada, así como a modificación da superficie afectada polo procedemento de declaración de utilidade pública. Propostas de cambios de trazado, así como propostas de soterramento da liña de media tensión correspondente. – Existencia de erros na Relación de Bens e Dereitos Afectados maioritariamente, en relación coa titularidade das parcelas, cos apelidos dos titulares, coas superficies afectadas, cos enderezos aos efectos de notificacións, co tipo de aproveitamento, coa comprobación das superficies afectadas e das disposicións das afeccións sobre as fincas, etc. – A Sociedade Galega de Historia Natural solicita: que se avalíen os posibles efectos sinérxicos e acumulativos co parque eólico Vilamartiño; que se extremen as medidas para evitar as afeccións do proxecto sobre as especies incluídas no Catálogo Galego de Especies Ameazadas presentes na zona; que se inclúan no proxecto todas as medidas preventivas e/ou correctoras recomendadas nos Plans de conservación de especies ameazadas que teña elaborados (ou en elaboración) a Xunta de Galicia de acordo co previsto nos artigos 15 e 16 do Decreto 88/2007; que o proxecto adopte medidas eficaces para mitigar a mortaldade de anfibios, réptiles, aves e mamíferos nos viais de acceso (atropelo e atrapamento en gabias, taxeas, pasos canadenses, etc) e para minimizar a mortaldade de aves e morcegos por impacto cos aeroxeradores e perturbacións sobre a súa utilización dos hábitats na contorna do parque eólico durante todas as fases do ciclo vital. – Presentáronse alegacións en relación coa tramitación do proxecto, coa falta de valoración dos posibles efectos con outros parques eólicos do contorno, co feito de compartir infraestruturas de transformación e evacuación, así como outros aspectos ambientais ligados ao proxecto do parque eólico. – Alegacións relativas ao procedemento polo que se aproba o proxecto do parque eólico como proxecto sectorial de incidencia supramunicipal, así como alegacións nas que se solicita a nulidade da Resolución do 21 de febreiro de 2013, relativa á información pública, recollida neste apartado cuarto. Quinto. O 02.05.2014 o Servizo de Enerxía e Minas da xefatura territorial informou o parque eólico non afectaba a ningún dereito mineiro. Sexto. Durante a tramitación do procedemento, e de acordo co establecido nos artigos 127 e 131 do Real decreto 1955/2000, do 1 de decembro, a xefatura territorial remitiulles, para a emisión dos correspondentes condicionados técnicos, as separatas do proxecto de execución do parque eólico aos seguintes organismos e empresas de servizo público: Unión Fenosa Distribución; Concello de Val do Dubra; Concello da Baña; Concello de Santa Comba; Deputación da Coruña; Retevisión; Retegal; Augas de Galicia e Agencia Estatal de Seguridade Aérea. Sétimo. O 11.04.2013, Unión Fenosa Distribución emitiu o correspondente condicionado no que se recolle a necesidade de solicitar a correspondente autorización para analizar a necesidade parcial de soterramento da liña de media tensión 20 kV Negreira 7 propiedade da empresa. O promotor no seu escrito do 17.09.2013 mostrou a súa conformidade con respecto ao condicionado e que, en consecuencia, previo ao inicio das obras, informará a Unión Fenosa Distribución para que poida proceder á análise e valoración das modificacións necesarias das súas instalacións. Oitavo. O 09.05.2013, o Concello de Val do Dubra emitiu o correspondente condicionado. O promotor mostrou a súa conformidade mediante escrito do 05.12.2013. Noveno. O 29.11.2013 a xefatura reiterou a solicitude de informe aos Concellos da Baña, Santa Comba e á Deputación da Coruña. Décimo. O 17.12.2013, Retevisión emitiu o correspondente condicionado no que solicitou a necesidade de adoptar medidas previas á construción do parque que procuren a eliminación de todo tipo de afeccións e perturbacións sobre os seus servizos prestados. No escrito do 29.01.2014, o promotor comprometeuse a adoptar as medidas axeitadas para a eliminación de todo tipo de afeccións sempre e cando, ditas afeccións sexan atribuíbles á instalación do parque eólico Santa Comba. Décimo primeiro. O 26.12.2013, Retegal emitiu o correspondente condicionado. Nel indícase que o promotor deberá acometer as medidas necesarias que permitan o restablecemento da calidade e a correcta recepción dos sinais de TDT que se vexan afectados. No escrito do 29.01.2014, o promotor mostrou a súa conformidade sempre e cando, as afeccións sexan atribuíbles á instalación do parque eólico. Décimo segundo. O 31.03.2014, Augas de Galicia emitiu o correspondente condicionado no que informa favorablemente indicando que previo ao inicio das obras se solicite autorización a Augas de Galicia conforme ao establecido no Regulamento do Dominio Público Hidráulico. O promotor mostrou a súa conformidade mediante escrito do 29.04.2014. Décimo terceiro. O 26.11.2014, a Agencia Estatal de Seguridad Aérea autorizou as instalacións do parque eólico, establecendo o correspondente condicionado. O promotor mostrou a súa conformidade mediante escrito do 05.12.2014. Décimo cuarto. O 25.06.2014, a xefatura territorial emitiu o informe sobre as instalacións electromecánicas recollidas no proxecto de execución do parque eólico. Décimo quinto. O 26.06.2014 a xefatura territorial remitiu o expediente do parque eólico á Dirección Xeral de Enerxía e Minas para continuar coa tramitación do procedemento. Décimo sexto. O 16.11.2015 a Secretaría Xeral de Calidade e Avaliación Ambiental formulou a Declaración de Impacto Ambiental relativa ao parque eólico, que se fixo pública por Resolución do 22 de xaneiro de 2016 da Dirección Xeral de Enerxía e Minas (DOG nº 49, do 11 de marzo). Décimo sétimo. O 22.03.2016, a Secretaría Xeral de Ordenación do Territorio e Urbanismo emitiu, en relación co proxecto sectorial do parque eólico, o informe ao que fai referencia o artigo 37.7 da Lei 8/2009, do 22 de decembro, pola que se regula o aproveitamento eólico en Galicia e se crean o canon eólico e o Fondo de Compensación Ambiental. Aos antecedentes de feito descritos sonlle de aplicación os seguintes Primeiro. A Dirección Xeral de Enerxía e Minas é competente para resolver este procedemento con fundamento no artigo 20 do Decreto 175/2015, de 3 de decembro, polo que se establece a estrutura orgánica da Consellería de Economía, Emprego e Industria, así como no artigo 28.3 da Lei 54/1997, do 27 de novembro, do sector eléctrico, aplicable ao presente procedemento en virtude do previsto na disposición transitoria segunda da Lei 24/2013, do 26 de decembro, do sector eléctrico, e de acordo co establecido polos artigos 38 e 44 da Lei 8/2009, do 22 de decembro, pola que se regula o aproveitamento eólico en Galicia e se crean o canon eólico e o Fondo de Compensación Ambiental, modificada pola Lei 4/2014, do 8 de maio. Segundo. No expediente instruído para o efecto cumpríronse os trámites de procedemento establecidos na Lei 54/1997, do 27 de novembro, do sector eléctrico, no Real decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica, na Lei 8/2009, do 22 de decembro, modificada pola Lei 4/2014, do 8 de maio, na Lei 30/1992, do 26 de novembro, de réxime xurídico das administracións públicas e do procedemento administrativo común, e demais normas vixentes de aplicación. Terceiro. No informe do Servizo de Enerxía e Minas da Coruña do 02.05.2014, así coma no correspondente informe emitido o 25.06.2014, non se recollen ningún dereito mineiro vixente que afecte á área definida pola poligonal do parque eólico, polo que non foi necesaria a apertura do trámite de compatibilidade ao que se refire o artigo 45 da Lei 8/2009, do 22 de decembro. Cuarto. En relación coas alegacións presentadas durante a tramitación do expediente, recollidas no Anexo desta resolución, visto o seu contido e as respostas efectuadas polo promotor, cómpre manifestar o seguinte: 1. En relación coa titularidade e características dos bens e dereitos afectados, compre indicar que se tomou razón de todas as manifestacións e documentos presentados polas persoas interesadas, correspondendo á fase de levantamento de actas previas, dentro do eventual procedemento expropiador, a determinación efectiva da titularidade dos bens e dereitos afectados e das súas características (emprazamento, extensión, tipo de aproveitamento,.), así como das afeccións reais do proxecto sobre estes. Ademais o promotor presentou o seu compromiso de acadar acordos cos titulares de bens e dereitos afectados polo proxecto.2. No que respecta ás compensacións polas afeccións xeradas polo proxecto, no caso de que non se chegase a un acordo entre o promotor eólico e os afectados durante o procedemento expropiador, fixaranse as compensacións correspondentes de acordo coa lexislación aplicable.3. No que respecta ás alegacións relativas á modificación do trazado da servidume afectada, considérase o apartado 3 do artigo 153 do Real Decreto 1955/2000, do 1 de decembro, polo que se regula as actividades de transporte, distribución, comercialización, subministración e procedementos de autorización de instalacións de enerxía eléctrica. En dito apartado ponse de manifesto a necesidade de acreditar na solicitude de variación do trazado a conformidade previa dos novos propietarios por dita variación, debidamente documentada, así como o compromiso formal de sufragar tódolos gastos que ocasione a súa realización.4. En relación coa falta de acordos cos propietarios incluídos na Relación de Bens e Dereitos Afectados o promotor declarou que se atopa en negociacións cos afectados. Neste senso, cómpre manifestar que o promotor achegou documentación acreditativa de ter acadado acordo con algúns dos titulares dos terreos afectados.5. No que respecta ás alegacións de carácter ambiental, estas foron tidas en conta na Declaración de Impacto Ambiental emitida pola Secretaría Xeral de Calidade e Avaliación Ambiental o 16.11.2015, que se fixo pública por Resolución do 22 de xaneiro de 2016 da Dirección Xeral de Enerxía e Minas (DOG nº 49, do 11 de marzo). 6. Co obxecto de aclarar as alegacións presentadas en relación cos procedementos realizados durante a tramitación do proxecto, cabe indicar que este foi sometido ao trámite de avaliación de impacto ambiental, resultado do cal formulouse a Declaración de Impacto Ambiental con carácter previo á autorización do parque eólico.7. Tanto no Estudo de Impacto Ambiental como na súa addenda tivéronse en conta os posibles efectos acumulativos ou sinérxicos con outros parques eólicos do contorno. Estes efectos contémplanse en varios apartados da Declaración de Impacto Ambiental (por exemplo, nos apartados 1.2, 3.4, 3.5 e 3.8). Así mesmo, sinalar que a proximidade a outro parque eólico (o de Vilamartiño) foi precisamente o motivo polo cal o proxecto do parque someteuse a avaliación de impacto ambiental.8. Os parques eólicos do contorno contan todos eles con Declaración de Impacto Ambiental. A solución conxunta de evacuación prevista tamén é obxecto de trámite de avaliación de impacto ambiental. O feito de compartir infraestruturas de transformación e evacuación diminúe os efectos acumulativos e outros impactos ambientais.9. No que respecta ás alegacións relativas ao procedemento polo que se aproba o proxecto do parque eólico como proxecto sectorial de incidencia supramunicipal, serán tidas en conta seguindo o marco regulado no Decreto 80/2000, do 23 de marzo, polo que se regulan os plans e proxectos sectoriais de incidencia supramunicipal.10. No relativo ás alegacións nas que solicita a nulidade da Resolución do 21 de febreiro de 2013, relativa á información pública, recollida no apartado cuarto dos antecedentes de feito, cómpre indicar que de acordo co artigo 107.1 da Lei 30/1992, do 26 de novembro, só se poderán interpoñer polos interesados os recursos de alzada e potestativo de reposición contra as resolucións e os actos de trámite, se estes últimos deciden directa o indirectamente o fondo do asunto, determinan a imposibilidade de continuar o procedemento, producen indefensión ou prexuízo irreparable a dereitos e intereses lexítimos. A oposición aos restantes actos de trámite poderá alegarse polos interesados para a súa consideración na resolución que poña fin ao procedemento. De acordo con todo o que antecede, e no exercicio das competencias que teño atribuídas, RESOLVO Primeiro. Autorizar as instalacións do parque eólico Santa Comba, emprazado nos concellos da Baña, Santa Comba e Val do Dubra (A Coruña) e promovido pola sociedade Eólica Galenova, S. L., cunha potencia de 40 MW. Segundo. Aprobar o Proyecto de Ejecución. Parque Eólico Santa Comba (Nº Visado 2172/10 data 29.10.2010) asinado polo enxeñeiro industrial Eduardo Ardila Ortuño, colexiado nº 1238/451 do Colexio Nacional de Enxeñeiros de ICAI. As características principais recollidas no proxecto son as seguintes: Solicitante: Eólica Galenova, S. L. Domicilio: R/ Paseo de la Castellana 140, 6ºB 28046 Madrid Denominación: parque eólico Santa Comba Potencia máxima evacuable: 40 MW Concellos afectados: A Baña, Santa Comba e Val do Dubra (A Coruña) Produción neta anual estimada: 102 GWh/ano Orzamento de execución material: 41.520.356,28 euros Coordenadas perimétricas da poligonal do parque eólico: Características técnicas das instalacións:  14 aeroxeradores: 12 aeroxeradores Vestas V-112 de 3000 kW de potencia nominal unitaria montados sobre fuste tubular metálico cunha altura de 119 m e 2 aeroxeradores Vestas V-90 de 2000 kW de potencia nominal unitaria e 105 m de fuste.  14 centros de transformación de relación de transformación de 0,69/30 kV, Dyn, no caso da V-90 e 0,65/30 kV, Dyn5, no caso da V-112, situados no interior do fuste de cada aeroxerador cos correspondentes aparellos de manobra e protección.  Liñas eléctricas soterradas de 30 kV de tensión nominal, instaladas directamente soterradas en gabia, para a interconexión dos centros de transformación 0,69/30 kV (para o caso da V-90) e 0,65/30 kV (para o caso da V-112) entre si e coa subestación transformadora 30/132 kV.  Subestación transformadora coa parte de 132 kV instalada en intemperie e a de 30 kV interior, equipada con transformador de 40/50 MVA ONAN/ONAF e relación de transformación 30/132 kV, celas de media tensión 30 kV, transformador de servizos auxiliares e posición con batería de condensadores. Terceiro. Declarar a utilidade pública, en concreto, das instalacións do proxecto do parque eólico, segundo o previsto nos artigos 52 e 54 da Lei 54/1997, do 27 de novembro, do sector eléctrico, o que leva implícita a necesidade de ocupación dos bens ou de adquisición dos dereitos afectados e implica a urxente ocupación aos efectos do artigo 52 da Lei de expropiación forzosa do 16 de decembro de 1954 (BOE nº 351, do 17 de decembro). A presente autorización axustarase ao cumprimento das seguintes condicións: 1. Para garantir o cumprimento das súas obrigas, Eólica Galenova, S. L. constituirá, de acordo co establecido no artigo 40.1 da Lei 8/2009, do 22 de decembro, unha fianza polo importe de 830.407,13 euros, correspondente ao 2% do orzamento de execución material das instalacións do proxecto que por esta resolución se aproba. A dita fianza depositarase na Caixa Xeral de Depósitos da Consellería de Facenda da Xunta de Galicia, en calquera das formas sinaladas no artigo 11.3 do Decreto 1775/1967, do 22 de xullo, sobre réxime de instalación, ampliación e traslado de industrias. A súa devolución efectuarase de acordo co establecido no antedito artigo 40.1 da Lei 8/2009, do 22 de decembro.2. Consonte ao disposto nos artigos 40.2 da Lei 8/2009, do 22 de decembro, e 4 do Decreto 455/1996, do 7 de novembro, de fianzas en materia ambiental, Eólica Galenova, S. L. constituirá, con carácter previo ao inicio das obras, unha fianza para garantir o cumprimento do deber de restaurar os terreos ocupados polo parque eólico na fase de obras. O importe da fianza fíxase, por proposta da Secretaría Xeral de Calidade e Avaliación Ambiental, en 311.403 euros. A dita fianza depositarase na Caixa Xeral de Depósitos da Consellería de Facenda da Xunta de Galicia, en calquera das formas sinaladas no artigo 11.3 do Decreto 1775/1967, do 22 de xullo, sobre réxime de instalación, ampliación e traslado de industrias. A súa devolución efectuarase de acordo co establecido no artigo 6 do Decreto 455/1996, do 7 de novembro, unha vez depositada a fianza para garantir o deber de restaurar os terreos ocupados na fase de desmantelamento.3. Para a inscrición da instalación no Rexistro Autonómico creado pola Orde da Consellería de Industria e Comercio do 5 de xuño de 1995 (DOG nº 135, do 14 de xullo), o promotor efectuará a correspondente solicitude, de acordo co procedemento regulamentariamente establecido.4. A instalación adaptarase ao procedemento de captación e procesamento de datos de produción de enerxía eléctrica de Galicia regulamentado pola Orde da Consellería de Innovación e Industria, do 23 de xaneiro de 2009, pola que se establece o procedemento para a captación e procesamento dos datos de produción enerxética das instalacións acollidas ao réxime especial de produción de enerxía eléctrica na Comunidade Autónoma de Galicia (DOG nº 37, do 23 de febreiro). 5. As instalacións autorizadas realizaranse de acordo coas especificacións e planos que figuran no proxecto de execución que por esta resolución se aproba.6. O prazo para a posta en marcha das instalacións que se autorizan será de nove meses contados a partir da data de ocupación dos terreos. Unha vez construídas as instalacións autorizadas, e con carácter previo á súa posta en servizo, a Xefatura Territorial da Consellería de Economía, Emprego e Industria da Coruña inspeccionará a totalidade das obras e montaxes efectuados e verificará o cumprimento das condicións establecidas nesta resolución e as demais que sexan de aplicación, incluídas as contidas na declaración de impacto ambiental formulada o 16.11.2015 pola Secretaría Xeral de Calidade e Avaliación Ambiental. Conxuntamente coa solicitude de posta en servizo das instalacións o promotor deberá presentar ante á dita xefatura territorial a documentación acreditativa do funcionamento dos sistemas implantados de control de potencia que deberán vir certificados por un Organismo de Control Autorizado.7. Unha vez postas en servizo as instalacións, prestarase especial atención ao correcto funcionamento dos sistemas de limitación de potencia, de xeito que a potencia evacuada non supere en ningún momento os 40 MW.8. No caso de se manifestaren perturbacións na recepción do sinal de televisión, directamente atribuíbles ás instalacións do parque eólico Eólica Galenova, S. L. deberá adoptar as medidas necesarias para devolverlle á recepción do sinal as anteriores condicións de calidade.9. O parque eólico deberá cumprir cos requisitos que se recollan nos procedementos de operación aprobados polo Ministerio de Industria, Enerxía e Turismo, que lle resulten de aplicación.10. A Administración resérvase o dereito de deixar sen efecto a presente autorización por calquera das causas establecidas no artigo 34 do Decreto 1775/1967, do 22 de xullo, por incumprimento das condiciones impostas ou por calquera outra causa excepcional que o xustifique.11. Esta autorización outórgase sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras das instalacións autorizadas. Esta resolución publicarase no Diario Oficial de Galicia e no Boletín Oficial da Provincia da Coruña, de acordo co establecido nos artigos 38 da Lei 8/2009, do 22 de decembro, e 128 e 148 do Real decreto 1955/2000, do 1 de decembro. Contra a presente resolución, que non é definitiva en vía administrativa, poderase interpoñer recurso de alzada ante o conselleiro de Economía, Emprego e Industria da Xunta de Galicia, no prazo dun mes contado a partir do día seguinte ao da súa notificación, de conformidade cos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común. Juan Sergio Vallez Goas, 22 de abril de 2016 O director xeral de Enerxía e Minas Ángel Bernardo Tahoces Sociedade Galega de Historia Natural, o 27.01.2011; Jose Herminio Turnes Ares, o 22.04.2013; Julio Turnes Ares, o 22.04.2013; Manuel Negreira Allo e Manuel Allo Martínez, o 23.04.2013; Arturo Germil Fernández, o 23.04.2013; Johanna Paola Aday Jesus Aramburo Hamaoui, como herdeiro de Evelyn Katherine Fagrouch Iannone, o 24.04.2013; María del Carmen e Baruc El Abbadi Ubillus, como herdeiros de Karla Cecilia Martinez Vara de Rey Garcia de Alcaraz, o 26.04.2013; Davit Seydi El Gouy, como herdeiro de Sherwin Aurel Marian Guatemal Kidd, o 26.04.2013; Eliza Maria Stubbe Ozturk, o 29.04.2013; Zhihong Quiquia Ruiz Ocaña, o 29.04.2013; Marcos Arturo Rosario Elena Panzano Anzoategui, o 30.04.2013; Alessia Beran Lauer, en representación de Yongguang Mele Sarrasin, o 02.05.2013; Juana Manuela Nankova Carminati, o 03.05.2013; Tomasa Ben El Mokhtar Agzennay, o 07.05.2013; Kelly Jane Lusa Rifaterra, o 07.05.2013; Gregorio Pablo Dobrev Bonich, o 07.05.2013; Miguel Leon Sangroniz Espantoso, o 08.05.2013; Kenia Maria San Leon Garcia Marcos, o 09.05.2013; Elisa Carolina Georgiana Ionela Manchev Carrato, o 14.05.2013; Regina Lucia Rosa Rita Arbia Minoucha, o 14.05.2013; Annemarie Nascimento Navoz, o 14.05.2013; Dominick Cotor Yasmeen, o 15.05.2013; Jose, Manuel e Soledad Pilar Cotac De la Matta, o 15.05.2013; Maria Cueva Santa Brouard Reboso, o 16.05.2013; Isabel Marta Nahed De Cala Arnaus en representación de Ana Luna Krastev Pairazaman, o 16.05.2013; Carlos Abraham Caruezo Abubakar e Mareme Dougan Wootton, o 20.05.2013; Shengjie Formenti Mccarthy, en representación de Julio Santiago Cun Ahonen e Alba Mercedes Silvia Paula Brouwers Alamancos, o 31.07.2013; Yaniel Chillida Garagorri, o 23.11.2013.